Kierch Bauschelt

D'Kierch zu Bauschelt ass eng kathoulesch Kierch, déi zur Par Öewersauer Saint-Pirmin, zum Dekanat Norden an zu der Gemeng Bauschelt gehéiert. D'Kierch ass gradewéi déi vu Baschelt dem Häerz Jesu (Sacré Cœur) geweit. Se steet zentral an der Uertschaft an der rue du Curé, dem CR310. Geschicht D'Par vu Bauschelt war eng vun den eelsten am Éislek a goung bis op d'Karolengerzäit zeréck. Zur fréierer Par hunn ausser Bauschelt a Baschelt bis d'9. Joerhonnert och nach Harel gehéiert, bis d'11. Joerhonnert och nach Sir, bis d'14. Joerhonnert och nach Tënnen (Tintange, haut Belsch), bis d'17. Joerhonnert och nach Bärel a bis 1805 och nach Béiwen. Bis de 7. Mee 2017 war d'Bauschelter Kierch d'Parkierch vun der Par Bauschelt. Zur fréierer Par Bauschelt huet ausser der Parkierch vu Bauschelt och nach d'Filialkierch vu Baschelt gehéiert. D'Patronatsrecht vun der Abtei St. Hubert iwwer d'Kierch vum hellege Lambertuy zu Builaidas gouf 817 vum Bëschof Walcond vu Léck bestätegt. 1038 ass d'Patronatsrecht un d'Abtei Stavelot iwwergaangen. D'Häre vu Busleyden haten am 15. Joerhonnert d'Patronatsrecht a se hunn op där Plaz wou déi haiteg Kierch steet, eng Kapell zesumme mat engem Schlass baue gelooss. Ënner dem Paschtouer Nikolaus Liffrange gouf déi zur Parkierch vergréissert Kapell de 15. Juni 1714 vum Weibëschof vu Léck, dem Ludwig Franz Rossius von Liboy, konsekréiert. No enger zweeter Vergréisserung gouf d'Kierch am August 1866 vum Bëschof Adames zu Éiere vum Häerz Jesu geweit. 1947 huet d'Kierch eng nei Klack kritt, zur Erënnerung un d'Befreiung vum 27. Dezember 1944 an als Merci, datt et bei der Ardennenoffensiv keng Affer ënner der Zivilbevëlkerung gouf. Den Altor an d'Statuen an der Kierch si vum Jean-Georges Scholtus vu Baaschtnech. Uergel An der Kierch steet eng Uergel, déi 1900 vun de Bridder Müller vu Reifferscheid gebaut gouf. Se steet zanter Dezember 2001 op der Lëscht vun de Monuments classés. Méi Informatioun doriwwer am Artikel: Uergel Kierch Bauschelt. Paschtéier vu Bauschelt Kuckt och Lëscht vu reliéise Gebaier zu Lëtzebuerg Lëscht vun de Lëtzebuerger Paren Lëscht vun de fréiere Lëtzebuerger Paren Um Spaweck Websäit vun der Par Öewersauer Saint-Pirmin D'Fënstere vun der Kierch vu Bauschelt op der Websäit vun der Stiftung Forschungsstelle Glasmalerei des 20. Jh. e. V. (de) D'Kierch Bauschelt an der Facebookgrupp Patrimoine religieux Luxembourg - Reliéisen Ierwen Lëtzebuerg [sic] Referenzen an Notten